Document ID: 32008D0048

DECIZIA COMISIEI
din 20 decembrie 2007
de modificare a Deciziei 2004/407/CE privind normele sanitare și de certificare tranzitorii în temeiul Regulamentului (CE) nr. 1774/2002 al Parlamentului European și al Consiliului în ceea ce privește importul de gelatină fotografică din anumite țări terțe
[notificată cu numărul C(2007) 6487]
(Numai textele în limbile engleză, franceză și olandeză sunt autentice)
(2008/48/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 4 alineatul (4) și articolul 32 alineatul (1),
întrucât:
(1)
Regulamentul (CE) nr. 1774/2002 interzice importul și tranzitul de subproduse de origine animală și de produse prelucrate în Comunitate, cu excepția cazului în care acestea sunt autorizate în conformitate cu regulamentul menționat anterior.
(2)
Prin derogare de la interdicția respectivă din Regulamentul (CE) nr. 1774/2002, Decizia 2004/407/CE a Comisiei (2) prevede că Belgia, Franța, Luxemburg, Țările de Jos și Regatul Unit urmează să autorizeze importul de gelatină produsă din materiale care conțin coloană vertebrală de bovine, clasificată drept material din categoria 1, în temeiul regulamentului respectiv, destinată exclusiv industriei fotografice („gelatină fotografică”), în conformitate cu decizia menționată anterior.
(3)
Franța a informat Comisia că întreprinderea Kodak din localitatea Châlon-sur-Saône nu mai importă gelatină fotografică din Japonia și din SUA în conformitate cu Decizia 2004/407/CE.
(4)
În plus, formatul modelului de certificat veterinar stabilit prin Decizia 2004/407/CE ar trebui adaptat la sistemul informatic veterinar integrat, TRACES, instituit prin Decizia 2004/292/CE a Comisiei (3).
(5)
Prin urmare, Decizia 2004/407/CE ar trebui modificată în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2004/407/CE se modifică după cum urmează:
1.
Articolul 1 se înlocuiește cu următorul text:
„Articolul 1
Derogare privind importul de gelatină fotografică
Prin derogare de la articolul 29 alineatul (1) din Regulamentul (CE) nr. 1774/2002, Belgia, Luxemburg, Țările de Jos și Regatul Unit autorizează importul de gelatină produsă din materiale care conțin coloană vertebrală de bovine, clasificată drept material din categoria 1, în temeiul regulamentului respectiv, destinată exclusiv industriei fotografice («gelatină fotografică»), în conformitate cu prezenta decizie.”;
2.
Articolul 7 se înlocuiește cu următorul text:
„Articolul 7
Respectarea prezentei decizii de către statele membre în cauză
Statele membre în cauză iau de îndată măsurile necesare pentru a se conforma prezentei decizii și publică măsurile respective. Statele membre informează de îndată Comisia cu privire la aceasta.”;
3.
Anexele I și III se modifică în conformitate cu anexa la prezenta decizie.
Articolul 2
Prezenta decizie se aplică începând cu 1 ianuarie 2008.
Articolul 3
Prezenta decizie se adresează Regatului Belgiei, Republicii Franceze, Marelui Ducat al Luxemburgului, Regatului Țărilor de Jos și Regatului Unit al Marii Britanii și Irlandei de Nord.
Adoptată la Bruxelles, 20 decembrie 2007.

Labels: 1
17
0
3
6